**10.1. Цел и обхват на главата**

Настоящата глава регламентира прилагането на Политика за превенция и борба с нередностите, измамите и корупцията при прилагане на Програмата за морско дело, рибарство и аквакултури 2021-2027, на Методика за оценка на риска от измами при планиране на проверки по Програмата за морско дело, рибарство и аквакултури 2021-2027, както и администрирането на нередности по ПМДРА, в т.ч. идентифициране, регистриране, корективни действия, докладване и закриване.

Настоящите правила са приети на основание чл. 13, ал. 2 от Наредбата за администриране на нередности по Европейските структурни и инвестиционни фондове (Наредбата), във връзка с чл. 69, ал. 6 от ЗУСЕФСУ.

**10.2. Нормативна рамка**

* Наредба за администриране на нередности по Европейските фондове при споделено управление (НАНЕФСУ);
* Закон за управление на средствата от Европейските фондове при споделено управление (ЗУСЕФСУ);
* Регламент (ЕС) № 2018/1046 на Европейския парламент и на Съвета;
* Наредба за определяне на условията, реда и механизма за функциониране на Информационната система за управление и наблюдение на средствата от Европейските структурни и инвестиционни фондове (ИСУН) и за провеждане на производства пред управляващите органи посредством ИСУН;
* Административни договори за предоставяне на безвъзмездна финансова помощ по Програмата за морско дело, рибарство и аквакултури 2021-2027;
* Делегиран регламент (ЕС) 2015/1970 на Комисията;
* Регламент за изпълнение (ЕС) 2015/1974 на Комисията.
* Регламент (ЕС) № 1060/2021 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за Фонд "Убежище, миграция и интеграция", Фонд "Вътрешна сигурност" и Инструмента за финансова подкрепа за управлението на границите и визовата политика (ОВ, L 231/159 от 30 юни 2021 г.) “;
* ПМС № 18 от 4.02.2003 г. за създаване на Съвет за координация в борбата с правонарушенията, засягащи финансовите интереси на Европейския съюз (АФКОС);
* Споразумение за делегиране на функции по прилагане на Програма за морско дело, рибарство и аквакултури –2021-2027.
* Директива (ЕС) 2017/1371 на Европейския парламент и на Съвета от 05 юли 2017 година относно борбата с измамите, засягащи финансовите интереси на Съюза
* Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза.

**10.3. Институционална рамка и отговорности на Управляващия орган**

**10.3.1. Европейската служба за борба с измамите (OLAF)**

Член 325 от Договора за функционирането на Европейския съюз (ДФЕС) изисква Европейският съюз и държавите-членки да се борят с измамите и всяка друга незаконна дейност, засягаща финансовите интереси на Съюза.

За тази цел на 28 април 1999 г. с Решение на Комисията 1999/352/ЕО се създава **Европейската служба за борба с измамите (OLAF)**. Същата е независима институция, която провежда административни вътрешни и външни [разследвания](http://ec.europa.eu/dgs/olaf/mission/mission/index_bg.html#6) в сътрудничество с [компетентните органи](http://ec.europa.eu/anti_fraud/partners/eu_en.html) на страните-членки. Службата оказва и методическа и техническа подкрепа на страните-членки в борбата им с измамите.

**10.3.2. Съвет за координация в борбата с правонарушенията, засягащи финансовите интереси на Европейския съюз**

Европейската служба за борба с измамите (OLAF) провежда своята дейност в тясно взаимодействие с Координационните служби за борба с измамите (Anti-Fraud Co-ordination Service – AFCOS) на държавите-членки.

В България такава служба се създава през 2003 г. (с Постановление № 18 на Министерския съвет от 4 февруари 2003 г.) и носи името **Съвет за координация в борбата с правонарушенията, засягащи финансовите интереси на Европейските общности” (АФКОС).** Съветът е съвещателен орган, който дава насоки, наблюдава и осигурява координацията в дейността на държавните органи по предотвратяване и борба с правонарушенията – измами, злоупотреби, неефективно управление или използване на средства и имущество, принадлежащи на Европейския съюз или предоставени на българската държава от фондове и по програми на ЕС, включително свързаното с тях национално съфинансиране.

Функциите на **Секретариат** на Съвета се изпълняват от **Дирекция „Защита на финансовите интереси на Европейския съюз“ (АФКОС) на МВР**. Дирекцията е и националната контактна точка с OLAF. Дирекцията отговаря на национално ниво за докладване до Европейската комисия на нередности, засягащи бюджета на Европейския съюз и дава методически указания на Управляващите органи по оперативните програми относно прилагането на процедурата по отчитане и докладване на нередности

**10.3.3. Управляващ орган на ПМДРА**

Управляващият орган е отговорен за разкриването, докладването и последващото разрешаване на всички регистрирани случаи на нередности по ЕФМДРА на ЕС.

Управляващия орган осигурява разследване и съответни действия във връзка с предполагаемата или установена нередност, като:

* събира цялата налична оригинална документация, удостоверяваща извършената или не нередност;
* регистрира и съхранява всички документи във връзка с проведеното разследване;
* издава първа писмена оценка за установяване на нередност или липса на нередност;
* предприема корективни действия и проследява развитието на случаите;
* докладва случаите съгласно приложимото законодателство.

**УО се задължава да запознае всички участници в процеса на усвояване на средствата от ЕФМДРА, в т.ч. и бенефициентите, с дефиницията за нередности.**

За изпълнение на функциите по администриране на нередности, ръководителят на УО определя служител/и по нередности и негов заместник/ци (от отдел “Последващ контрол, нередности и оценка на риска”) като имената и данните на тези служители се изпращат в дирекция „Координация на борбата с правонарушенията, засягащи финансовите интереси на Европейския съюз (АФКОС)” в 3-дневен срок.

Дейностите на УО по превенция, идентифициране, третиране и докладване на нередностите са насочени към:

* защита на финансовите интереси на ЕС и Република България;
* възстановяване на неправилно платени суми в резултат на нередност;
* превенция на бъдещи подобни случаи;
* преразглеждане на системите и процедурите с цел предотвратяването на бъдещи нередности;
* сътрудничество с ЕК и когато е приложимо други страни с цел разкриване и преустановяване на измама/нередност извън границата.

**10.4. Основни понятия**

"Нередност" съгласно определението, дадено в чл. 2, параграф 1, т. 31 от Регламент 2021/1060, означава всяко нарушение на приложимото право, произтичащо от действие или бездействие на икономически оператор, което има или би имало за последица нанасянето на вреда на бюджета на Съюза чрез начисляване на неправомерен разход в този бюджет.

„Сигнал за нередност“ е постъпила, включително от анонимен източник, информация за извършена нередност, свързано с разходването на средства от Европейския и национален бюджет. За да представлява сигнал за нередност, тази информация, като минимум следва да дава ясна референция за конкретния проект, финансиращата програма, административно звено и описание на нередността.

"Съмнение за измама" е нередност, даваща основание за образуване на административно или съдебно производство на национално ниво с цел да се определи съществуването на определено умишлено поведение, по-специално измама, така, както е посочено в член 3, параграф 2, буква "а" и буква „б“ от Директива (ЕС) 2017/1371 на Европейския парламент и на Съвета от 5 юли 2017 година относно борбата с измамите, засягащи финансовите интереси на Съюза, по наказателноправен ред, а именно: „за измама, засягаща финансовите интереси на Съюза, се счита следното:

а) по отношение на разходите, несвързани с възлагането на обществени поръчки - всяко действие или бездействие, което се отнася до:

i) използването или представянето на фалшиви, неверни или непълни декларации или документи, в резултат на което се присвояват или неправомерно се задържат средства или активи от бюджета на Съюза или бюджетите, управлявани от Съюза или от негово име;

ii) неоповестяването на информация в нарушение на конкретно задължение, което води до същия резултат; или

iii) неправилното използване на такива средства или активи за цели, различни от тези, за които те са били първоначално предоставени;

б) по отношение на разходите, свързани с възлагането на обществени поръчки - най-малко когато е извършена, за да се получи незаконна облага за извършителя или друго лице, като по този начин се причиняват щети на финансовите интереси на Съюза - всяко действие или бездействие, което се отнася до:

i) използването или представянето на фалшиви, неверни или непълни декларации или документи, в резултат на което се присвояват или неправомерно се задържат средства или активи от бюджета на Съюза или бюджетите, управлявани от Съюза или от негово име;

ii) неоповестяването на информация в нарушение на конкретно задължение, което води до същия резултат; или

iii) неправилното използване на такива средства или активи за цели, различни от тези, за които те са били първоначално предоставени, което нарушава финансовите интереси на Съюза“.

„Конфликт на интереси“ съгласно чл. 61, пар. 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза, съществува, когато безпристрастното и обективно упражняване на функциите на финансов участник или друго лице, посочено в пар. 1, е опорочено по причини, свързани със семейния и емоционлания живот, политическа или национална принадлежност, икономически интерес или всякакъв друг пряк или косвен личен интерес.

**10.5. Политика за превенция и борба с нередностите, измамите и корупцията при прилагане на Програмата за морско дело, рибарство и аквакултури 2021-2027**

Управляващият орган и Междинното звено прилагат Политика за превенция и борба с нередностите, измамите и корупцията при изпълнение на Програмата за морско дело, рибарство и аквакултури 2021-2027. Същата определя подхода, визията и дейностите при предотвратяване и противодействие на нередности, измама и корупция по ПМДРА, при отпускането на безвъзмездни средства, финансирани от Европейския фонд за морско дело, рибарство и аквакултури 2021-2027 *(Приложение № 10.1).*

**10.6. Превенция**

Превенцията е механизъм за намаляване на нередностите. Успехът на превенцията зависи от ефективността на системата за вътрешен контрол, в т. ч. от адекватните процедури и одитни пътеки, от ефикасното разделение на отговорностите, от подходящата контролна среда и система за мониторинг, а също и от осигуряването на съответните обучения на служителите и бенефициентите.

Управляващият орган анализира всеки случай на сигнал за нередност с цел гарантиране предприемането на корективни действия за подобряване на системата за контрол и последващо избягване на аналогични случаи на нередности в бъдеще, в случай на повтарящи се нередности или такива, предизвикани от недостатъци в системата за контрол.

**С тези действия се цели:**

* Защита на финансовите интереси на ЕС и Република България;
* Възстановяване на недължимо платени и надплатени суми, както и на неправомерно получени или неправомерно усвоени средства, включително лихвата, в резултат на нередност;
* Превенция на бъдещи подобни случаи;
* Преразглеждане на системите и процедурите за предотвратяване на бъдещи нередности. Сътрудничество с ЕС и когато е приложимо с други държави, с цел разкриване и предотвратяване на нередности извън границите на страната.

Съгласно чл. 69, ал. 1 от Закона за управление на средствата от Европейските фондове при споделено управление (ЗУСЕФСУ), компетентните органи по администриране на нередности са Управляващите органи на средствата от Европейски фондове при споделено управление 2021-202 (ЕФСУ).

УО прилага следните мерки за превенция:

* ***Утвърждаване на писмени процедури***

Процедурните правила следва да установят система за управление и контрол, която да обхваща всички области на действие на всеки участник в процеса, включително прозрачни писмени процедури, прилагане на строго финансово управление и двойна проверка при прилагането им.

* ***Разделение на отговорностите***

Разделението на отговорностите намалява възможностите за субективност и корупция, тъй като основните функции не се съвместяват от едно и също лице.

* ***Контрол***

УО анализира всеки случай на нарушения и нередности с цел гарантиране, че са предприети корективни действия за подобряване на системата за контрол и избягване на аналогични случаи в бъдеще.

* ***Регистрация***

УО трябва да поддържа прозрачна и проследима система за регистрация и съхранение на документацията, като основната информация и фактология се попълват своевременно в ИСУН, съгласно реда и сроковете, описани в чл. 15, ал. 1 и чл. 16, ал. 1 и ал. 2 от Наредбата за администриране на нередности по Европейските фондове при споделено управление.

* ***Мониторингова система***

УО трябва да поддържа прозрачна мониторингова система на ниво договор, съдържаща цялата необходима информация за удостоверения/искания, действителното състояние на плащания и всичко свързано с всеки един договор, което се постига чрез ИСУН и съответните модули /Мониторинг и финансов контрол/.

* ***Одитни пътеки***

Одитната пътека позволява да се определи последователността при един процес, като го разделя на отделни дейности и посочва отговорните за тях лица.

* ***Обучения***

Отговорните служители по нередности в УО трябва да преминат въвеждащо обучение в срок до 6 месеца от назначаването им. След това, поне по веднъж на година, трябва да посещават специализирани обучения, организирани от OLAF, ЕК, AФКОС и други институции с цел обмен на опит и актуализиране на информацията в областта на нередностите.

* ***Декларация за нередности***

Всеки служител в УО в 10-дневен срок от датата на постъпването му в Дирекция МДР попълва и подписва декларация за запознаване с понятията „нередност“ и „съмнение за измама“ (*Приложение № 10.2.*), както и с възможните начини за подаване и докладване на нередности.

**10.7. Администриране на нередности**

Процедурите за администриране на нередности включват следните етапи:

1. регистриране на сигнал за нередност;

2. проверка за установяване на нередност или липса на нередност;

3. издаване на първа писмена оценка за установяване на нередност или липса на нередност;

4. регистриране на нередност;

5. докладване нередност;

6. корективни действия и последващото им проследяване;

7. приключване на процедурата по администриране на нередност;

8.други действия, изпълнението на които е от значение за правилното администриране на нередността.

**10.7.1.** **Регистриране на сигнал за нередност**

Всяко физическо или юридическо лице може да подаде сигнал за нередност във връзка с изпълнението на програми и проекти, съфинансирани от ЕФМДРА.

Процедурите за админинстриране на нередности започват по инициатива на УО на ПМДРА, в случаите, в които информацията за извършено нарушение, което може да съставлява нередност, се съдържа в доклад или друг писмен документ, съставен при осъществяване на контролни функции и текущ мониторинг. Когато процедурите за администриране на нередност за започнали по инициатива на УО на ПМДРА, като вътрешен сигнал за нередност се регистрира докладът или съответния друг писмен документ, съставен от служители на УО на ПМДРА.

Сигнали за нередности могат да бъдат:

* Постъпила информация от физически или юридически лица. Постъпилата информация може да бъде както писмена, така и устна;
* Информация в средствата за масово осведомяване;
* Окончателните доклади от външни контролни органи.

УО на ПМДРА осигурява на интернет страницата на МЗХ, модул „ПРОГРАМА ЗА МОРСКО ДЕЛО, РИБАРСТВО И АКВАКУЛТУРИ“ специално място за подаване на сигнали/електронен адрес nerednosti\_pmdr@mzh.government.bg/, където може да се подава информация в случаите на съмнение за нередност или разкрита нередност при спазване конфиденциалността на информацията от всяко лице. Информацията постъпва на електронен адрес, който се следи от служителите по нередности. На електронната страница на ПМДРА е предоставена възможност за подаване на сигнал до ОЛАФ и дирекция АФКОС.

Устните сигнали могат да се подават на телефон 359 2 98511 108 и/или на място - гр. София, бул. „Христо Ботев“ № 55.

Всеки постъпил сигнал за нередност, независимо от начина на постъпването му (потелефон, електронна страница, устни сигнали и др.) и от подателя му (външен или вътрешен източник), се регистрира в деловодната система на МЗХ.

**10.7.1.1. Регистриране на постъпил сигнал от външни за УО на ПМДРА лица**

Всеки постъпил сигнал от външно за УО на ПМДРА лице се регистрира в деловодната система на МЗХ. Сигналите за нередности могат да са устни или писмени. Сигналите за нередности се регистрират в деня на получаването им, а в случай, че е невъзможно – в първия възможен работен ден, следващ деня на получаването им. Изключение от този срок може да се въведе за сигналите, получени по телефон. Служителят, приел устен сигнал, го документира и регистрира в деловодната система на МЗХ. Документирането на устен сигнал, приет от служител от дирекция „Морско дело, рибарство и аквакултури“ се извършва с докладна записка, чрез директор дирекция, до ръководителя на УО **до 3 дни** от датата на приемане на сигнала.

След регистриране на сигнала в деловодната система на МЗХ, същият се предоставя на РУО за насочване, чрез директор на дирекция МДР, към началник отдел ПКНОР, който го разпределя на конкретен служител/и от отдел ПКНОР, за извършване на проверка за установяване достоверността на изложените в сигнала обстоятелства и твърдения. Разпределянето се извършва чрез резолюция в деловодната система на МЗХ.

Разпределянето на постъпил сигнал за работа на конкретен служител се извършва в срок до три работни дни с писмена резолюция на началник отдел ПКНОР в деловодната система на МЗХ. С писмената резолюция на началник отдел ПКНОР се определя и срок за извършване на проверката, като текущ контрол се осъществява от началник отдел ПКНОР.

В случай че сигналът за нередност не се отнася до дейността на УО на ПМДРА, същият се препраща до административната структура, за дейността на която се отнася, закоето се уведомява подателя на сигнала.

Служителят от отдел ПКНОР, на когото е възложено извършването на проверка по постъпилия сигнал за нередност в срок от 2 работни дни задължително извършва проверка дали сигналът съдържа всички изискуеми елементи, съгласно дефиницията за сигнал за нередност на НАНЕФСУ. Резултатите от извършената проверка се отразяват в Контролен лист (*Приложение № 10.3*.)

В случай, че полученият **сигнал** **не отговаря на определението на „сигнал за нередност“**, дадено в параграф 1, т. 3 от Допълнителните разпоредби на НАНЕФСУ (да съдържа информация, която като минимум дава ясна референция за конкретния проект, финансиращата програма, административно звено и описание на нередността), служителят, на когото е възложено извършването на проверка по постъпилия сигнал за нередност, предприема действия за допълване на липсващата информация в срок до три работни дни, ако е налице подобна възможност. Служителят, на когото е възложено извършването на проверка на постъпилия сигнал изготвя писмо до подателя на сигнала с изискване на допълнителна информация, в случай че подателят на сигнала е известен.

В случай че при извършената допълнителна проверка се установи, че липсващата информация в постъпилия сигнал за нередност не може да бъде допълнена, служителят по нередности или служителят, на когото е възложено извършването на проверка по сигнала изготвя доклад до Ръководителя на УО с мотивирано предложение по сигнала да не се извършва проверка, тъй като не отговаря на дефиницията за сигнал за нередност съгласно НАНЕФСУ. Подателя на сигнала се уведомява писмено (ако е посочен адрес) за причината за незавеждането на сигнала в регистъра в ИСУН на сигналите за нередности.

С оглед осигуравяне на одитна следа за броя на нерегистрираните сигнали, поради липса на минималната изискуема информация, посочена в дефиницията за сигнал за нередност, се поддържа електронен регистър на нерегистрираните сигнали *(Приложение № 10.4.)* В регистъра се попълва информация, съответстваща на елементите на дефиницията "сигнал за нередност" съгласно § 1, т. 3 от ДР на НАНЕФСУ, както и информация за предприетите действия, като по този начин се отразяват и резултатите от извършената проверка.

В случай, че при извършената проверка се установи, че постъпилият сигнал съдържа всички изискуеми елементи, съгласно дефиницията за сигнал за нередност на НАНЕФСУ, служителят по нередности или служителят, на когото е възложено извършването на проверката по сигнала, **в срок до три работни д**ни от възлагането, регистрира сигнала, като въвежда обстоятелствата, подлежащи на вписване в ИСУН. Информацията за сигналите се въвежда в модул „Проверки“, подмодул „Сигнали за нередности“ в ИСУН. Информацията за постъпилите сигнали, която се въвежда в ИСУН, следва да бъде ясна, пълна и конкретна, като отразява предприетите от УО на ПМДРА действия за проверка по постъпилия сигнал за нередност, довели до изясняване на случая и формирането на крайното становище за наличие или липса на нередност. Обстоятелствата, подлежащи на вписване в ИСУН са съгласно функционалностите на системата, като се попълват всички функционални полета и се описва цялата относима към администрирането на сигнала информация. Обстоятелства, открити на по-късен етап и подлежащи на вписване в ИСУН, се въвеждат **в срок до три работни дни** от откриването им.

**10.7.1.2. Регистриране на сигнал за нередност, подаден от администрация ангажирана с управлението и/или служител на УО на ПМДРА**

Процедурата по администриране на нередност може да започне и по сигнал за нередност от служител на УО на ПМДРА.

Когато при извършване на служебните си ангажименти служител на УО на ПМДРА е установил информация и документи за извършено нарушение, което може да съставлява нередност, той е длъжен да подаде сигнал за нередност до отдел ПКНОР. Служителят подава сигнал като попълва всички реквизити на Приложение № 10.5. към настоящия наръчник, след което го завежда в деловодната система.

Във връзка с разпоредбите на чл. 63, ал. 1, т. 3 от ЗУСЕФСУ при съмнение за нередност, отнасяща се до съответните разходи при искане за междинно или окончателно плащане ДФЗ-РА /Междинно звено на ПМДРА/ подава доклад за сигнал за нередност с приложени към него документи от извършени проверки, от които се установяват съмненията за нередност до УО на ПМДРА в срок до седем дни след приключване на проверките по случая.

Служителите, преди регистриране на сигнала, следва да преценят и потвърдят, че кумулативно са налице следните обстоятелства:

- Налице е съмнение за нарушение на правото на Съюза или на националното право, произтичащо от действие или бездействие на икономически оператор, участващ в прилагането на европейските фондове при споделено управление;

- Нарушението има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза.

Всеки постъпил сигнал от служител на УО/МЗ, се регистрира в деловодната система на МЗХ, след което се насочва и се предоставя на ръководителя на УО или на оправомощено от него лице за резолюция и насочване на преписката към началник отдел ПКНОР, който я възлага на служител по нередности за регистриране на сигнал и проверка по постъпилия сигнал. Служителят по нередности, на когото е възложено извършването на проверката по сигнала, в срок до три работни дин от възлагането, регистрира сигнала като въвежда обстоятелствата, подлежащи на вписване в ИСУН.

В случаите, когато в съответния документ, съставен от служителите, регистриран като вътрешен сигнал за нередност се съдържат констатации, по които не е необходимо да се извършва допълнителна проверка на фактите и обстоятелствата, директно се пристъпва към издаване на първа писмена оценка. В тези случаи в първата писмена оценка се отбелязва, че като вътрешен сигнал за нередност е регистриран документ, който съдържа установени констатации на администрацията, по които не е необходимо да се извършва допълнителна проверка на вече установените факти и обстоятелства относно извършени нарушения, представляващи нередност.

Сигнали за нередности са и окончателните одитни доклади на одитиращи и проверяващи институции, в които се съдържат констатации за извършени единични или системни нередности и са направени препоръки към УО за регистриране на сигнали за нередност и администриране на нередност и/или определяне на финансова корекция. С резолюция директорът на дирекция МДР, чрез началник отдел „Последващ контрол, нередности и оценка на риска“ насочва чрез деловодната система окончателния одитен доклад към служител/и по нередности и му/им възлага регистриране и администриране на сигнал/и за нередност. Служителят по нередности, в срок до три работни дни от възлагането, регистрира сигнала като въвежда обстоятелствата, подлежащи на вписване в ИСУН.

В случаите, когато УО изрази становище, че приема констатации в предварителни одитни доклади, свързани с констатирани от одитен орган нередности, даващи основание за определяне на финансова корекция,УО стартира процедура за определяне на финансова корекция преди връчване на окончателния одитен доклад.

При наличие или съмнение за наличие на конфликт на интереси по смисъла на чл.

61 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза, на служителите, отговорни за проверката на получения сигнал, с лице, за което се отнася сигналът за нередност, същите са длъжни незабавно да уведомят прекия си ръководител и РУО и да се оттеглят от изпълнение на възложената им проверка по сигнала. В случай че служителите, на които е възложено извършването на проверката по сигнала, не са уведомили прекия си ръководител и РУО и не са се оттеглили от възложената им проверка по сигнала преди приключването ѝ, РУО предприема действия съответните служители да прекратят всякаква дейност, свързана с проверката по сигнала за нередност. РУО предприема всички допълнителни и подходящи действия в съответствие с приложимото право, включително подава информацията относно наличие или съмнение за наличие на конфликт на интереси до инспектората на МЗХ или до комисия от служители по смисъла на § 2, ал. 5 от Допълнителните разпоредби на Закона за противодействие на корупцията, компетентни да проведат производството по установяване на конфликт на интереси.

В случаите, в които сигналите за нередност съдържат информация за съмнение за измама, в която участват Ръководителят на УО/Ръководителят на МЗ -ДФЗ, сигналът се подава на съответните правоохранителни органи с копие до директора на дирекция АФКОС.

Преките ръководители на служителите по нередности или на служителите, на които е възложено извършването на проверка по сигнала, осъществят текущо наблюдение и контрол относно проследяване на напредъка по извършваните проверки по сигнали за нередности и тяхното приключване в рамките на нормативно установения срок.

**10.7.2.** **Проверки за установяване на нередност или липса на нередност**

По всеки сигнал за нередност, включително анонимен, се извършва проверка, която включва извършването на всички необходими действия за установяване на достоверността на изложените в сигнала обстоятелства.

При извършването на проверка по сигнали за нередности, освен документална проверка, могат да се прилагат следните способи: вземане на писмени сведения от лица (в това число и от подателя на сигнала и от лицата обект на проверката), извършване на проверка на място, назначаване на експертизи, изискване на становища от други компетентни органи, изискване на информация и документи от други органи, юридически и физически лица, проверка в публични регистри, използване на инструмента „Арахне“, както и всякакви други действия, извършването на които би допринесло за изясняване на обстоятелствата, посочени в сигнала.

В случаите, в които в сигнал за нередност се съдържа информация за съмнение за измама/извършено престъпление от общ характер, се сезират съответните правоохранителни органи, което не освобождава УО на ПМДРА от задължението за извършване на проверка по сигнала за нередност по отношение на обстоятелствата, които са в рамките на неговата компетентност.

Проверката по сигнал за нередност приключва в срок до 3 месеца от датата на получаването на сигнала с първата писмена оценка по чл. 14 от НАНЕФСУ. При наличие на обстоятелства, налагащи удължаване на срока на проверката, РУО може еднократно да удължи срока на проверката с до 45 дни. Удължаването на срока се прави след мотивирано писмено искане (докладна записка) на лицето, на което е възложена проверката, в което се излагат обстоятелствата, налагащи удължаването на срока.

Началникът на отдел ПКНОР осъществя текущо наблюдение и контрол относно проследяване на напредъка по извършваните проверки по сигнали за нередности и тяхното приключване в рамките на нормативно установения срок. В тази връзка, служителят от отдел ПКНОР, извършващ проверката по сигнала, уведомява по ел. поща началника на отдела в случай на невъзможност да приключи проверката в нормативно установения срок, както и за други пречки и/или липса на документи или информация в процеса на проверка по сигнала.

При необходимост от външна експертна оценка за обследване на сигнала за нередност, могат да се привлекат специалисти с необходимата компетентност за получаване на достатъчна увереност за наличие/липса на нередност. В тези случаи се прилагат Вътрешните правила за управление цикъла на обществените поръчки в МЗХ.

**10.7.3. Издаване на първа писмена оценка за установяване на нередност или липса на нередност**

Съгласно чл. 14, ал. 1 от НАНЕФСУ наличието или липсата на нередност се обективира в първа писмена оценка на Ръководителя на УО (Приложение № 10.6), или в съдебен акт. Първата писмена оценка съдържа мотивирано заключение въз основа на конкретни факти, че е извършена или не е извършена нередност, без да се засяга възможността това заключение впоследствие да бъде преразгледано или отменено в хода на развитието на административната или съдебната процедура.

Първата писмена оценка се издава от Ръководителя на УО и следва да съдържа (чл. 14, ал. 2 от НАНЕФСУ):

1. наименованието на органа, който я издава;

2. наименование на документа с отбелязване на правното основание за издаването му;

3. описание на извършените действия и посочване на първоначално установената правна квалификация на нарушението;

4. финансовото изражение на нередността;

5. дата на издаване и подпис на лицето, издало първата писмена оценка, с посочване на длъжността му.

Когато първа писмена оценка, с която се установява наличие на нередност е решението за определяне на финансова корекция по чл. 73, ал. 1 от ЗУСЕФСУ (Приложение № 5.18-Решение за определяне на финансова корекция от Глава 5, към настоящия наръчник), то трябва да съдържа всички изискуеми реквизити, посочени в чл. 14, ал. 2 от НАНЕФСУ, а като правно основание за издаването му следва да се посочва и чл. 14, ал. 4 от Наредбата.

Когато от събраните доказателства и проверените факти и обстоятелства в хода извършената проверка по сигнал за нередност не може да се направи заключение за осъществен фактически състав на нередност, се издава първа писмена оценка за установяване липса на нередност.

Първата писмена оценка, с която се установява липса на нередност не съдържа реквизитите в чл. 14, ал. 2, т. 3, предложение второ и т. 4 от НАНЕФСУ, а именно: посочване на първоначално установената правна квалификация на нарушението и финансовото изражение на нередността.

Регистрационният № и датата на акта по чл.14 от Наредбата се въвеждат в ИСУН **в срок от 3 работни дни** от извеждане на документа от отговорен служител от отдел ПКНОР.

На основание чл. 14, ал. 5 от НАНЕФСУ, препис от първата писмена оценка се предоставя на засегнатите лица в тридневен срок от издаването ѝ. В този срок, служителят по нередности или служителят извършил проверките по сигнала изпраща до бенефициента/ите издадената от ръководителя на УО, електронно подписана първа писмена оценка чрез системата ИСУН, модул „Кореспонденция“ към договор. Препис от първата писмена оценка се изпраща на подателя на сигнала **в седем дневен срок**, в случай, че е посочен адрес за кореспонденция. Ако сигналът е препратен на УО от друг орган, служителят по нередности изготвя и, след съгласуване с директора на дирекция МДР, представя чрез деловодната система за подпис от ръководителя на УО писмо до органа, препратил сигнала относно уведомление за приключилия сигнал за нередност. След уведомяване на засегнатите от сигнала лица и органа препратил сигнала за нередност (ако е приложимо), длъжностното лице по нередности, извършило проверката, приключва сигнала за нередност в ИСУН.

В случаи, при които по приключен сигнал за нередност се установят нови факти и обстоятелства, водещи до промяна на някой от задължителните реквизити на издадената първа писмена оценка (например промяна на размера на нередната сума или на нарушената правна норма), но без промяна на заключението за наличие или липса на нередност, въз основа на мотивирано предложение изготвено от служител по нередности до Ръководителя на УО, се издава нова писмена оценка, с която се отменя или изменя първоначално издадената такава. В този случай, в графа „Рег. № и дата на акта по чл. 14“ в регистъра на сигнали за нередности, съответно в ИСУН се въвежда регистрационния номер и дата на новата писмена оценка, а в графа „Коментари“ се описват обстоятелствата довели до промяната и се посочва регистрационния номер и дата на първоначалната писмена оценка.

При възникване на нови обстоятелства разглеждането на случая може да се възобнови съгласно чл. 14, ал. 1 от НАНЕФСУ, който предвижда възможността заключението от първата писмена оценка впоследствие да бъде преразгледано или отменено. Възобновяването се извършва с мотивиран доклад от служител по нередности в срок от десет дни от установяване на новите обстоятелства чрез директора на дирекция МДР. След одобрение на доклада от ръководителя на УО, процедурата по администриране на сигнала се възобновява, както статуса на сигнала в ИСУН се променя от „приключил“ на „активен“ и служителят, на когото е възложено администрирането на възобновения сигнал за нередност извършва проверка. Съобразно установените при възобновената проверка факти и обстоятелства, сигналът се приключва с първа писмена оценка за липса на нередност или с първа писмена оценка за наличие на нередност по реда, описан в настоящата глава.

Преките ръководители на служителите по нередности или на служителите, на които е възложено извършването на проверка по сигнала, осъществят текущо наблюдение и контрол относно наличието на всички изискуеми документи в преписката по сигнала за нередност.

При приключване на проверката по сигнали за нередности, преките ръководители на служителите по нередности или на служителите, на които е възложено извършването на проверка по сигнали за нередности съгласуват контролен лист или опис относно окомплектоване на преписката по сигнала и документите, прикачени в ИСУН, с който се удостоверява пълнотата на преписката и своевременното им прикачване в електронната система. Контролния лист се попълва от служителите по нередности съобразно Приложение № 10.7. Контролният лист се попълва в ИСУН.

**10.7.4. Регистриране на нередности**

Проверката по сигнал за нередност приключва с издаването на първа писмена оценка, в която се обективира становището за наличие или липса на нередност.

Не следва да се установява нередност, когато нарушението е установено на етап кандидатстване и не е сключен административен договор за предоставяне на БФП. В тези случаи, ако има данни за извършено престъпление от общ характер се сигнализира Прокуратурата на Република България.

Не следва да се установява нередност в случаите, когато е открито нарушение и впоследствие процедурата за избор на изпълнител е прекратена от бенефициера и не е сключен договор между бенефициера и изпълнителя, съответно разхода не е поискан от бенефициера за възстановяване.

Условие за установяване наличието на нередност е налице само тогава, когато по отношение на нарушението кумулативно са налице всички елементи от фактическия състав на нередността, а именно:

- Нарушение на правото на Европейския съюз или на националното право;

- Нарушението е следствие от действие или бездействие на икономически оператор;

- В резултат от това нарушение е възникнала или е възможно да настъпи щета за бюджета на Съюза.

Съмнението за измама е нередност и като такава при същата следва да са налице трите кумулатевни елемента на фактическия състав на нередостта. Нередността се квалифицира/преквалифицира като съмнение за измама при получаване на информация за образувано досъбедно производство във връзка с нарушеието, тъй като в Република България единственото производство, което има за цел да се установи определеното умишлено поведение и по-специално измама е досъдебното производство, образувано по реда на НПК.

Случай, квалифициран като съмнение за измама, по който постъпи информация за прекратяване на наказателното производство, се преквалифицира от съмнение за измама в нередност.

В случаи, в които по един и същ проект/ договор за БФП с различни действия са извършени различни нарушения, в резултат на които са настъпили отделни щети се установят отделни нередности, тъй като са осъществени фактическите състави на различни нередности.

Когато за един бенефициент е установено нарушение, извършено с едно действие по няколко различни проекта/договора за БФП, се установяват отделни нередности. Прагът за докладване на тези нередности до ОЛАФ се определя от сбора на нередните суми на отделните нередности. Във всяко от уведомленията се посочва свързаността с другите нередности в част „коментари“ на уведомлението за нередност.

Когато е установено нарушение, финансовото изражение на което в резултат на преразглеждане на последващ етап бъде увеличено, за увеличението не се установява нова нередност. Увеличението следва да се счита за промяна в параметрите на вече установената нередност. Според финансовото изражение на нередността, определено след преразглеждането, отново се преценява дали нередността е подлежаща или неподлежаща на докладване до ОЛАФ.

Установяването на нередност поражда задължение за нейното регистриране в регистъра на установените нередности в ИСУН.

При установена нередност – служителят по нередности, на когото е възложено администриране на нередността, я регистрира в ИСУН в модул „База данни нередности“, в срок от три работни дни, като попълва в ИСУН обстоятелствата, подлежащи на вписване. В секция „Финансови корекции“ задължително се избират договорите с изпълнители, които са свързани със съответната нередност. В секция „Документи“ прикачва: първата писмена оценки за наличие на нередност/решението за определяне на финансова корекция, което се счита за първа писмена оценка за наличие на нередност. Към документите се прилагат, в случай че са приложими: документи, доказващи нарушението, включително документи от проверка на място, договор с бенефициента, издадена банкова гаранция, формуляр за изчисление на лошо вземане, в случаите след окончателно плащане (Приложение № 10.8), допълнително споразумение за прекратяване договора с УО, когато бенефициентът доброволно желае да възстанови платената субсидия поради невъзможност да изпълнява договора.

След получаване на всички необходими документи за регистриране на нередност, служителят по нередности, въвежда информация за установената по реда на чл. 14 от НАНЕФСУ нередност **в срок до три работни дни** от датата на издаване на първата писмена оценка, с която се установява нередност или от издаване на решението за определяне на финансова корекция в Регистъра на постъпилите сигнали и установени нередности - модул „Проверки“, подмодул „База данни нередности“ в ИСУН 2020.

Случаите в регистъра се завеждат под национален идентификационен номер, който се генерира от ИСУН.

Когато в УО се получи жалба до съда от бенефициент срещу Решение за определяне на финансова корекция, директорът на дирекция ПДЗЕС я насочва към дирекция МДР, като същата се предоставя за сведение и към служителите по нередности.

**10.7.5 Докладване на нередности**

Управляващият орган докладва до дирекция АФКОС - МВР, на всяко тримесечие всички нови случаи на нередности и последващите действия и/или промени по вече докладваните случаи на установени нередности, включително всяка нова и/или липсваща в предходните уведомления, информация, като предоставя копие от Регистъра на нередности на електронен носител. Регистъра се генерира автоматично от електронната система на ИСУН, а в случай че няма новорегистрирани сигнали за нередност, както и/или настъпили промени по вече регистрирани такива се изпраща уведомително писмо до дирекция АФКОС без да се прилага копие на регистъра.

В случай че сумата на нередността е по-голяма от равностойността на 10 000 евро европейско съфинансиране се въвежда информация и в системата Irregularity Management System (IMS), предоставена на държавите членки от Европейската служба за борба с измамите (ОЛАФ) .

В системата IMS не се докладват следните случаи:

1. случаите, в които нередността се изразява единствено в частично/цялостно неизпълнение на финансовата операция съфинансирана от бюджета на Общността, поради фалит на бенефициента и/или получателя на средства. Извършването на нередности обаче, предхождащи обявяването на фалит и случаите на подозирана измама следва да бъдат докладвани;

2. случаите, за които административните власти са уведомени от крайния бенефициент или крайния получател на средства доброволно и преди откриване на нередността от съответните власти, независимо дали е преди или след отпускане на помощта;

3. случаите, в които административните власти са открили грешка по отношение на съответствието с критериите за финансиране във финансирания проект и грешката е взета предвид преди отпускане на помощта.

Сроковете за предоставяне на тримесечното докладване са както следва:

* за първо тримесечие на текущата година – в срок до 30 април на текущата година;
* за второ тримесечие на текущата година – в срок до 31 юли на текущата година;
* за трето тримесечие на текущата година – в срок до 31 октомври на текущата година;
* за четвърто тримесечие на текущата година – в срок до 31 януари на следващата година.

УО класифицира случаите на нередности според механизма на докладване, както следва:

1. Нередности, попадащи под прага на докладване до ОЛАФ – 10 000 евро финансово изражение на нередността - европейско финансиране;
2. Нередности, които попадат в изключенията за докладване до ОЛАФ, съгласно приложимото законодателство на ЕС;
3. Нередности, подлежащи на докладване до ОЛАФ.

**УО докладва незабавно констатираните нередности или подозренията за такива когато** има основание да се счита, че биха имали бързо отражение извън територията на страната. В случаи, в които при установена нередност се установят данни за извършено престъпление от общ характер, **в срок от седем дни** от изготвяне на първа писмена оценка се изготвя писмо до Европейската прокуратура или до Върховна касационна прокуратура, подписано от ръководителя на УО, ведно със задължителните приложения.

**Информацията за нередностите е за служебно ползване**. Задълженията за докладване могат да бъдат ограничени от изискванията на националното законодателство.

В случай че разследването изисква поверителност на информацията, определени данни, напр. имена на подсъдими и т.н., могат да не бъдат съобщавани, а уведомлението може да сочи само факти, напр. определени суми, мерки, които не нарушават принципа за поверителност.

Всички регистрирани нередности се докладват до приключването им.

Информацията за нередности, която не е налична към датата на първоначалното докладване, може да се съобщи със следващите доклади.

Това изискване не ограничава УО да проведе съответното разследване и да предприеме нужните превантивни мерки, включително (ако е необходимо) спиране на плащанията към бенефициента.

**Праг на уведомление**

Там, където нередностите са свързани със суми, по-малки от еквивалента на 10 000 евро, отнасящи се до бюджета на Общността, Управляващият орган не е длъжен да изпраща уведомление чрез системата IMS, освен ако Европейската комисия изрично не изиска същото. Сумата от 10 000 евро се преизчислява от лева в евро съгласно чл. 4 от Регламент за изпълнение (ЕС) №2015/1974 на Комисията.

**10.7.6. Корективни действия и последващото им проследяване.**

При установяване на нередност, УО на ПМДРА предприема следните корективни действия:

1. уведомява компетентните органи в случаите на подозрение за извършено престъпление;

2. след установяване на недължимо платените и надплатените суми, както и на неправомерно получените или неправомерно усвоените средства, предприема корективни действия по доброволно и/или принудително събиране на средствата, дължими към Европейската комисия и националния бюджет. Всички вземания по наложени финансови корекции подлежат на възстановяване към сметката за средствата от Европейския съюз на ДФЗ-РА, в качествовото му на междинно звено по ПМДРА. Управляващият орган определя финансови корекции и информира бенефициента за сумата, подлежаща на възстановяване с решението по чл. 73, ал. 1 ЗУСЕФСУ. При липса на доброволно възстановавоне от страна на бенефициента:

Междинното звено на УО извършва, при наличие на всички законови предпоставки, прихващане от последващо плащане по проекта по ПМДРА 2021-2027, дължимо съгласно общите условия за предоставяне на БФП или упражнява права по учредени/издадени от бенефициента обезпечения по договора за безвъзмездна финансова помощ. При невъзможност да се възтановят дължимите суми, УО предава влезлите в сила решения за финансова корекция на Национална агенция за приходите за стартиране на процедура по принудително възстановяване.

Управляващият орган на Програмата:

- уведомява ДФЗ (дирекция „Финансова“, дирекция „Рибарство и аквакултури“ и звено „СРОПРСР“) за влезлите в сила актове, с които се установява вземане от бенефициента. Уведомлението съдържа копие на решението за определяне на финансова корекция, изчисление за лошо вземане (Приложение № 10.8) и ППП (Приложение № 10.9).

3. осигурява проследяване на изпълнението на корективните действия - при наличието на такива, в т.ч. на възстановяването на дължимите суми и за хода на съдебни и/или други процедури.

Дължимите суми се възстановяват по банков път по сметка на ДФ „Земеделие“ - Разплащателна агенция.

В случай на възстановяване, Дирекция „Финансова на Междинното звено информира УО на ПМДРА за възстановяването на месечна база с приемо-предавателен протокол (Приложение № 10.9).

1. В случаите, в които са сезерани съответните правоохранителни органи, от служителите по нередности следва да се отправят периодични запитвания относно развитието на извършваната проверка/образуванато досъдебно производство.
2. В случай, че в процеса на проверката по сигнал за нередност са събрани достатъчно данни за извършено нарушение на бюджетната дисциплина, срок от **десет работни дни** от издаване на първа писмена оценка служителят по нередности изготвя доклад до РУО с предложение за предоставяне на информацията на АДФИ.

В зависимост от конкретния случай на нарушение, Ръководителят на УО предприема необходимите корективни действия.

* В случаите, когато нередността има финансово въздействие, се прилагат действия по възстановяване на загубите.
* Неправомерно изплатени и надплатени суми, включително лихвата, могат да бъдат прихващани от плащания на средства, на които бенефициентът има право.
* Корективните действия се докладват на АФКОС.

При грешки без финансови загуби се прилагат административни мерки с цел предотвратяването на подобни бъдещи действия. В случай чезагубите се дължат на измама,небрежност или престъпно действие, се прилага националното законодателство.

В случай на констатирани системни нередности, УО е длъжен да:

- коригира всички разходи, засегнати от установените системни нередности (например чрез извършване на повторни проверки и/или прилагане на пропорционални финансови корекции върху засегнатите разходи);

- ограничаване на риска от повторна поява на подобни системни пропуски в бъдеще (например чрез актуализиране/подобряване на контролните дейности, специализирани обучения за повишаване на квалификацията на служителите).

Когато нередност или подозрение за такава е извършена от лице, извън УО, Ръководителят на УО може:

* да подаде сигнал до съответните органи за извършване на контрол и прилагането на мерки в съответната област;
* в случай на съмнение за извършено престъпление, да сигнализира прокуратурата за започване на разследване, съгласно Наказателно-процесуалния кодекс (НПК).

Правни действия се предприемат в следните случаи:

- Когато събраната информация в хода на процедурата по нередности е достатъчна, за да се направи предположение за съмнение за измама или друго престъпление според Наказателния кодекс.

Прокуратурата е отговорна за преценката на акта и предприемането на последващи действия. Образуването на досъдебно производство не е и не може да бъде единствено основание за установяване на нередност. В случаите на неправомерно изплатени и надплатени суми, Управляващия орган предприема мерки за възстановяване на дължимите суми в съответствие с Данъчно-осигурителния процесуален кодекс (ДОПК), Закона за управление на средствата от Европейските структурни и инвестиционни фондове (ЗУСЕФСУ) и относимата към съответното вземане подзаконова нормативна уредба. Процедурите включват:

- откриване на административно производство по издаване на решение за финансова корекция (РФК) срещу съответния бенефициент;

- издаване на РФК.

Влезлите в сила актове, по които сумите не са възстановени по доброволен ред се предават на Национална агенция за приходите за принудително събиране.

В случай на стартирала проверка по конкретен случай на нередност, инициирана от дирекция АФКОС в съответствие с чл. 31 и 32 от НАНЕФСУ, УО предприема корективни мерки след получаване на окончателен доклад за проверката. При регистриране на нередност, ако засегнатата сума по нередността е за сметка на националния бюджет, УО уведомява звената, отговорни за правното обслужване, финансите и счетоводството и инспекторите на съответната администрация - бенефициент. Уведомлението се изотвя от отдел ПКНОР.

**10.7.7. Отписване на дължими суми по ПМДРА 2021-2027**

В случаите на изчерпване на механизмите за възстановяване и постъпила информация от Национална агенция за приходите за обявяване на вземания за несъбираеми, УО изпраща копие от постъпилата информация до отдел „Финансова отчетност“ на Междинното звено.

Отдел „Финансова отчетност” на Междинното звено уведомява Управляващия орган за отписването на вземания с приемо-предавателен протокол (Приложение № 10.9).

**10.7.8. Приключване на процедурата по администриране на нередности**

Процедурите за администриране на нередности се приключват, когато е настъпило някое от основанията за приключването им, посочени в чл. 29 от НАНЕФСУ.

Нередности, във връзка с които се провеждат наказателни производства и/или във връзка, с които има оспорени по съдебен ред финансови корекции не се приключват до получаване на информация за приключване на започната процедура по съдебен ред, с влязъл в сила съдебен акт или до получаване на информация от органите на прокуратурата за прекратяване на наказателното производство.

Когато дългът е изцяло погасен, но са налице неприключени съдебни или административни производства във връзка с регистрирана нередност, процедурата по администриране на нередност не се приключва на основанията по чл. 29, ал. 1, т. 1 или т. 9 от НАНЕФСУ докато не приключат окончателно всички производства, свързани с нередността. В посочените случаи, процедурата за администриране на нередност се приключва на основание чл. 29, ал. 1, т. 2 във вр. с т. 1 или т. 9 от НАНЕФСУ едва след окончателно приключване на всички производства, свързани с нередността.

Не се приключва процедурата за администриране на нередност, когато съдът не се е произнесъл по същество дали е извършено нарушение, т.е. когато съдът е отменил акта на компетентния административен орган на процесуално основание. В тези случаи административният орган следва да издаде нов акт, като отстрани констатираните от Съда нарушения на процесуалните правила при издаване на акта.

В случаите, когато са приключили административните процедури във връзка с нередността, възстановени са и/или са прихванати всички дължими от бенефициентите нередни суми и бъде приключено досъдебно производство, свързано с нередността, случая се приключва.

Когато съдът е отменил Решение за определяне на финансова корекция или Акт за установяване на публично държавно вземане поради липса на нарушение и бъде прекратено образувано във връзка с нередността досъдебно производство, случая се приключва чрез прекратяване.

Решението за приключване на процедурата по администриране на нередност /Приложение № 10.11/ се обективира в писмен акт на Ръководителя на УО при наличие на основанията, посочени в чл. 29, ал.1, т.1-9 от Наредбата. В решението за приключване на нередността изрично се посочва на кое от основанията, изброени в чл. 29, ал. 1, т. 1 – 9 от НАНЕФСУ се приключва процедурата за администриране на нередност.

В срок от **един месец** от настъпване на наякое от основанията по чл. 29 т. 1-9 от НАНЕФСУ служителят по нередности, администриращ нередността изготвя докладна записка до Ръководителя на Управляващия орган, с мотивирано предложение за приключване на случая. След получаване на резолюция се изготвя „Решение за приключване на процедурата по администриране на нередност“ (Приложение № 10.11).

**Реквизитите на** Решението за приключване на процедурата по администриране на нередността са посочени в чл. 29, ал. 2 от НАНЕФСУ.

При възникване на нови обстоятелства разглеждането на случая може да се възобнови. Решението за възобновяване на процедурата по администриране на нередност се обективира в писмен акт на Ръководителя на УО съгл. чл. 29, ал. 3 от НАНЕФСУ.

В случай, че по приключен сигнал за нередност се установят нови факти и обстоятелства, които не водят до промяна на заключението на първата писмена оценка, а касаят промяна на някои от задължителните реквизити на акта се издава нова писмена оценка, която отменя или изменя първоначално издадената такава.

Настъпилите промени, свързани с възобновяване на сигнала за нередност или такива, които водят до издаване на нова писмена оценка без прмяна в заключението на първоначално издадената първа писмена оценка, се отразяват в ИСУН, въвеждат се регистрационният номер и дата на новата писмена оценка, а в графа „Коментари“ се описват обстоятелствата, довели до промяната, както и рег. № и дата на първатоначално издадената първа писмена оценка.

**10.7.9. Други действия, изпълнението на които е от значение за правилното администриране на нередностите**

В изпълнение на отговорностите си в срок до 31 януари на текущата година УО извършва подробен анализ на всички получени сигнали за нередност и установените нередности през предходната година. Анализът обобщава цялата налична информация, взетите мерки и последващи резултати в т.ч., често допускани грешки от страна на бенефициентите при възлагане на обществени поръчки, анализ на съдебни решения и др., в резултат на който се преценява необходимостта от промяна в контролните дейности с цел укрепване на превантивните механизми. При необходимост от специализирана информация, в анализа се включват представители на съответните звена, отговорни за процеса, засегнат от нередността. Взетите решения са основание за предложения за промяна на процедурните правила, когато е необходимо с цел подобряване на контролните механизми.

В срок до 10 февруари, копие от изготвения и съгласуван анализ се предоставя на дирекция АФКОС с цел изготвяне на анализ на сигналите за нередност и нередностите на годишна база на национално ниво.

УО е установил системи (и съответните ресурси) за разкриване, записване, докладване и проследяване на нередностите.

Правилата и процедурите, описани в настоящия Наръчник, са приложими също и в случаите, когато разкритата или подозирана нередност засяга и други средства за определен проект, различни от приноса по ЕФМДРА.

Държавите-членки предотвратяват, откриват и коригират нередностите и възстановяват неправомерно платените суми, заедно с лихвите за просрочени плащания.

УО регистрира нередност, когато констатираното нарушение има фактическия състав на нередност, съгласно определението за нередност. Когато за един бенефициент е установено еднотипно/хоризонтално нарушение по няколко различни проекта/договора за БФП, се регистрират и докладват отделни нередности с отделни НИН. Последното важи и за регистрираните случаи на нередност - съмнение за измама.

Когато е установено нарушение, финансовото изражение на което в резултат на преразглеждане на последващ етап бъде увеличено, за увеличаването не се установява нова нередност. Увеличаването следва да се счита за промяна във финансовите показатели на вече установена нередност. Според размера на финансовото изражение на нередността, определено след преразглеждането, отново се преценява дали нередността е подлежаща или неподлежаща на докладване до ЕК.

**Отчетност на нередностите.**

При разкриването (установяването) на нередност служителят по нередности в УО открива досие за нередност за всеки отделен случай, който регистрира в База данни нередности на УО в ИСУН.

**Достъп до информацията на досиетата по нередностите имат само служителите по нередности.** При поискване информацията може да бъде предоставена и на компетентните контролни органи.

УО поддържа досие на нередността, което носи Националния идентификационен номер на нередността в ИСУН.

Досието на нередността съдържа цялата относима документация, събрана във връзка със съответната нередност, и задължително включва:

1. преписката по сигнала за нередност ;

2. документацията по извършената проверка, в т. ч. всички писмени доказателства по случая;

3. първата писмена оценка за установяване на нередността съгласно чл. 14 от Наредбата;

4. извадки от одиторски доклади, когато е приложимо;

5. всякакъв вид кореспонденция, свързана с нередността, включително относимата кореспонденция с бенефициентите;

6. информация, свързана със съдебни дела и действия на правоохранителните органи, когато е приложимо;

7. финансова информация за нередността, включително за възстановяването на дължимите суми;

8. друга относима информация.

Документацията се подрежда в досието в хронологичен вид.

Нередности, предадени на компетентните органи не се приключват до получаване на информация за приключване на започната процедура по административноправен или съдебен ред, с влязъл в сила административен или съдебен акт.

До приключване на случая служителите по нередности трябва да осигурят постоянното и редовно актуализиране на досието и регистрите.

Целта на досието и на регистъра по нередности е да:

* Представи история на нередността и начина, по който тя се разрешава;
* Представи информация и доказателства, необходими за евентуални действия, напр. наказателно преследване;
* Представя подробна информация за нередността, обект на комуникация със съответните институции.

**10.7.10 Предпазване на персонала / служителите на УО от вътрешни санкции**

Всяко лице, подало сигнал за нередност, е защитено по силата на действащото законодателство от уволнение или понасяне на друг негативен ефект вследствие и като резултат от подаването на сигнал за нередност.

Служителите, отговорни за проверката на получени сигнали за нередности в съответната институция, са защитени от уволнение или понасяне на друг негативен ефект вследствие и като резултат от администрирането на сигналите, включително при изготвянето на експертното си становище по случая.

**Списък с приложенията на УО:**

1. *Приложение № 10.1 – Политика за превенция и борба с нередностите, измамите и корупцията при прилагане на Програмата за морско дело, рибарство и аквакултури 2021-2027*
2. *Приложение № 10.2 - Декларация за нередности*
3. *Приложение № 10.3 – Контроле лист проверка на сигнал за нередност;*
4. *Приложение № 10.4 – Регистър несигнали*
5. *Приложение № 10.5 –**Образец на Доклад за сигнал за нередност;*
6. *Приложение № 10.6 –**Образец на Решение за установяване наличие или липса на нередност;*
7. *Приложение № 10.7 – Котроле лист проерка на досие по сигнал и нередност*
8. *Приложение № 10.8 – Образец на Изчисление на лошо вземане;*
9. *Приложение № 10.9 – Образец на Приемо-предавателен протокол за регистрирани лоши вземания и начислени лихви;*
10. *Приложение № 10.10 –Контролен лист за проверка на на длъжниците по ПМДРА;*
11. *Приложение № 10.11 –**Образец на Решение за приключване на процедурата по администриране на нередност;*